Paríž 3. októbra 2018 (TASR/HSP/Foto:Dan Popescu Twitter)
Britskí občania žijúci vo Francúzsku dostanú recipročné práva, ktoré budú poskytnuté aj francúzskym občanom v Spojenom kráľovstve po tzv. brexite, teda jeho vystúpení z Európskej únie. Uviedla to v stredu francúzska ministerka pre európske záležitosti Nathalie Loiseauová, informuje agentúra Reuters.
"Chceme dosiahnuť najlepšiu možnú situáciu… v duchu paralelnosti a reciprocity medzi štatútom, ktorý dáme britským občanom vo Francúzsku, a štatútom udeleným európskym občanom v Británii," povedala Loiseauová.
Loiseauová už skôr pre rozhlasovú stanicu RFI uviedla, že žiadna dohoda by bola lepšia ako zlá dohoda, hoci verí, že dohoda s Britániou týkajúca sa jej odchodu z Únie sa stále ešte môže dosiahnuť.
Lídri EÚ sa v septembri v Salzburgu dohodli na tom, že 17. a 18. novembra sa v Bruseli uskutoční mimoriadny summit EÚ o vystúpení Británie. Od summitu sa očakáva definitívne rozhodnutie, či medzi Bruselom a Londýnom dôjde k dohode o riadenom odchode Spojeného kráľovstva, alebo v marci 2019 nastane tzv. tvrdý brexit.